b"\n_START_ARTICLE_\nSobregrau (Gallifa)\n_START_SECTION_\nSituaci\xc3\xb3\n_START_PARAGRAPH_\nEst\xc3\xa0 situada a prop i al nord-oest del poble de Gallifa, als peus i al sud-oest dels Cingles de Sant Sadurn\xc3\xad. \xc3\x89s a l'extrem de llevant del Bosc Gran (el bosc desaparegut en el gran incendi forestal d'agost del 2005), tamb\xc3\xa9 a llevant del Pla del Nasi, a ponent del Tur\xc3\xb3 del Mal Grau i al nord del Mal Grau. Tamb\xc3\xa9 \xc3\xa9s al nord-est del Pla del Corregidor i del Sot de la Font. \xc3\x89s una de les masies m\xc3\xa9s importants del seu terme, actualment encara en \xc3\xbas agropecuari i forestal._NEWLINE_S'hi accedeix per llargs camins de muntanya en molt bon estat que l'enllacen amb Gallifa, a trav\xc3\xa9s de la carretera BP-1241, en el seu punt quilom\xc3\xa8tric 7, al costat nord del pont sobre el torrent de les Maioles.\n_START_SECTION_\nDescripci\xc3\xb3\n_START_PARAGRAPH_\nMasia de grans dimensions on l'antiga casa pairal es troba amagada per una edificaci\xc3\xb3 d'aquest segle, de m\xc3\xa9s volum. T\xc3\xa9 depend\xc3\xa8ncies i quadres com ara la pellissa, les corts, els garatges, etc. La casa s'ha anat construint al llarg del temps sobre una base g\xc3\xb2tica, de la que conserva elements decoratius i constructius (finestres amb escultures, porta adovellada). L'any 1860 es va ampliar adaptant la part antiga a un cert estil entre neocl\xc3\xa0ssic i rom\xc3\xa0ntic. T\xc3\xa9 tres plantes i en l'actualitat \xc3\xa9s perfectament habitable._NEWLINE_Capella d'estil barroc i modestes proporcions amb un altar central amb la imatge de la Verge del Roser. Presenta decoraci\xc3\xb3 del sostre i la volta est\xc3\xa0 repartida en petits compartiments iguals, separats per franges de vius colors amb representacions o advocacions de les Lletanies Lauretanes, o de la Mare de D\xc3\xa9u.\n_START_SECTION_\nHist\xc3\xb2ria\n_START_PARAGRAPH_\nLa primera not\xc3\xadcia documentada \xc3\xa9s de l'any 1200, quan era regent de la casa un cavaller anomenat Matheu, que degut a la seva ardidesa contra els sarra\xc3\xafns, fou premiat pel bar\xc3\xb3 de Centelles, atorgant a Matheu un escut d'armes, blas\xc3\xb3 des d'aleshores distintiu de la fam\xc3\xadlia. En el 1732 Pere Sobregrau Rib\xc3\xa9 fou honorat amb el t\xc3\xadtol de Ciutad\xc3\xa0 Honrat de Barcelona. En el segle XIX, una pubilla de Sobregrau es cas\xc3\xa0 amb un de can Comalrena. El patron\xc3\xadmic no desaparegu\xc3\xa9, ja que els vivents signen C. de Sobregrau. Actualment l'heretat de Sobregrau s'esfor\xc3\xa7a a modernitzar l'explotaci\xc3\xb3 del patrimoni, que en gran part conrea directament."